DA Den Europæiske Unions Tidende CE 88/155

(2004/C 88 E/0165)

SKRIFTLIG FORESPØRGSEL P-3695/03

af Margrietus van den Berg (PSE) til Kommissionen

(3. december 2003)

Om: Midtvejsrevision af landestrategidokumenter i Asien og Latinamerika

Landestrategidokumenterne og de regionale strategidokumenter har til formål at skabe sammenhængende rammer for Fællesskabets samarbejde med asiatiske og latinamerikanske lande. Med midtvejsrevisionen af landestrategidokumenterne vurderes de prioriteter, der er opstillet i dokumenterne. Ifølge retningslinjerne for gennemførelse af de planlagte aktiviteter skal de involverede parter høres som led i processen. Det er indlysende, at gennemførelsen af aktiviteterne mister troværdighed og legitimitet, hvis de involverede parter ikke er blevet hørt. Som nogle ngo'er anfører, ser det imidlertid ud til, at de fleste — om ikke alle — landestrategidokumenter for asiatiske og latinamerikanske lande er blevet forfattet på skrivebordet hos embedsmænd i Bruxelles, hvilket i alvorlig grad underminerer landestrategidokumenternes værdi og gyldighed.

I øjeblikket dukker der et nyt spørgsmål op i forbindelse med midtvejsrevisionen af landestrategidokumenterne. Det er klart, at værdien ved midtvejsrevisionen ligger i, at den forfølger klare målsætninger, retningslinjer og indikatorer for vurdering af resultaterne, og at der finder en veldefineret proces sted. Disse retningslinjer er blevet udviklet med henblik på AVS-lande, men af ukendte årsager betragtes de ikke som gældende for andre udviklingslande. Hvad der er vigtigere er, at midtvejsrevisionen i andre udviklingslande bliver gennemført uden retningslinjer, information eller gennemsigtig proces. Kommissionen har også tilkendegivet, at den ikke i denne proces vil høre de involverede parter, herunder civilsamfundet. Det er et ekstraordinært standpunkt.

1. Agter Kommissionen at anvende de retningslinjer, der er udarbejde for midtvejsrevisionen i AVS-landene, til landestrategidokumenterne i andre udviklingslande?

2. Hvilke retningslinjer udarbejdes der i benægtende fald for midtvejsrevisionen i andre udviklingslande, og hvad er grunden til, at de er forskellige fra AVS-landenes — i betragtning af at målsætningerne for midtvejsrevisionen er de samme for alle udviklingslande?

3. Hvad er Kommissionens informationspolitik i forbindelse med midtvejsrevisionen?

4. Hvordan er Kommissionen planlægning for landestrategidokumenter og midtvejsrevision i asiatiske og latinamerikanske lande for 2003-2005?

Svar afgivet på Kommissionens vegne af Christopher Patten

(14. januar 2004)

Det er vigtigt at understrege, at Kommissionens delegationer i Asien og Latinamerika (ALA) fik instrukser om at høre regeringerne og civilsamfundet i forbindelse med udarbejdelsen af landestrategidokumenterne. Selvom der kan være forskel på, hvor meget de forskellige hovedkvarterer og delegationer har bidraget, er der på ingen måde tale om, at landestrategidokumenterne for nogen region er blevet »forfattet på skrivebordet hos embedsmænd i Bruxelles«.

Hvad angår retningslinjerne for midtvejsrevisionen, indeholder disse et krav om, at Kommissionen skal involvere civilsamfundet/de ikke-statslige aktører i programmeringen og gennemførelsen af revisionen og således høre de berørte parter. Sådanne høringer er et nøglekrav i revisionsprocessen.

Det anerkendes, at der med henblik på at sikre sammenhæng og konstant høj kvalitet i hele strategidokumentprocessen skal lægges en række fundamentale principper til grund for midtvejsrevisionen af samtlige landestrategidokumenter.

Den 7. oktober 2003 godkendte generaldirektørerne for Generaldirektoratet for Udvikling og Generaldirektoratet for Eksterne Forbindelser et dokument udarbejdet af Den Tværtjenstlige Kvalitetsstøttegruppe, »Framework for Assessing, revised Strategy and Programming Documents« (evalueringsgrundlag i forbindelse med revision af strategi- og programmeringsdokumenter), der bygger på retningslinjerne i Rådets konklusioner vedrørende midtvejsrevisioner af landestrategidokumenter (1), og som fastsætter de fundamentale principper for en midtvejsrevision.

Både Asien og Latinamerika har gennemført en midtvejsrevision af landestrategier og programmer. På grundlag heraf er der ved at blive udarbejdet en række reviderede strategier og programmer. Det er vigtigt at bemærke, at midtvejsrevisionen af Asiens og Latinamerikas dokumenter på grund af programperiodens tidshorisont var nødt til at blive indledt meget tidligere end midtvejsrevisionerne af AVS-landenes dokumenter. Desuden skal revisionen gennemføres i fuld overensstemmelse med ALA-forordningen, der er grundlaget for EU's samarbejde med disse regioner.

I midtvejsrevisionen fokuseres der på fire nøglekrav:

— Strategien skal ajourføres i overensstemmelse med den vigtigste politiske, økonomiske og sociale udvikling i landet.

— Der skal tages hensyn til de nye EF/EU politiske målsætninger og forpligtelser, og disse skal implementeres.

— Resultater, præstationer og erfaringer skal vurderes, i det omfang dette er muligt på så tidligt et stadium som muligt.

— Der skal løbende foretages forbedringer af strategidokumenternes kvalitet, hvor dette er nødvendigt, navnlig ved at rette op på visse svagheder i den første generation af landestrategidokumenter.

De reviderede dokumenter forelægges Den Tværtjenstlige Kvalitetsstøttegruppe (IQSG) og de relevante forvaltningskomitéer i overensstemmelse med de gældende procedurer og retningslinjer. For Asiens og Latinamerikas vedkommende vil de reviderede dokumenter blive forelagt Kvalitetsstøttegruppen i løbet af de kommende måneder.

(1) 18. marts 2003: Den fælles ramme for landestrategipapirer — Rådets konklusioner), vedtaget uden debat, dok. 6377/03.